Adrianus episcopus, servus servorum Dei, dilecto filio Guizardo, abbati monasterii Sancte-Marie de Pontiniaco, ejusque fratribus tam presentibus quam futuris regularem vitam professis in perpetuum. Religiosis desideriis dignum est facilem prebere consensum, ut fidelis devotio celerem sortiatur effectum. Eapropter, dilecti in Domino filii, vestris justis postulationibus clementer annuimus, et prefatum monasterium, in quo divino mancipati estis obsequio, sub beati Petri et nostra protectione suscipimus, et presentis scripti privilegio communimus; statuentes ut quascumque possessiones, quecumque bona idem monasterium inpresentiarum juste et canonice possidet, et in futurum, procurante Domino, poterit adipisci rationabiliter, firma vobis, vestrisque successoribus et illibata permaneant. In quibus hæc propriis duximus exprimenda vocabulis: Abbatiam de Pontiniaco cum omnibus pertinentiis suis; grangiam Sanctam-Porchariam, Bunionem, Creceium, Challiacum, Burs, Vilers, Aigremontem, Campum-Inventum, Folcherias, Aiglisoles, cum omnibus pertinentiis earum, in nemoribus, in planis, pratis, aquis; usuaria quoque in universa Otta et in nemoribus quæ ad Senonensem archiepiscopum et Trecensem episcopum pertinent, sicut ab eis pia vobis devotione concessum et scripti sui pagina noscitur confirmatum. Statuimus etiam ut infra circuitum grangiarum vestrarum nullus omnino hominem capere, vel furtum, aut rapinam facere seu violentiam aliquam exercere presumat. Addicimus preterea ut infra spatium dimidie leugue circa grangias vestras et precipue circa grangiam Seveie, domum aliquam de novo ad habitandum nulla penitus æcclesiastica, secularisve persona, sine conscientia et permissione vestra, facultatem habeat construendi. Si quis autem id attentare presumpserit, canonica sententia percellatur. Sane novalium vestrorum, quæ propriis manibus aut sumptibus colitis, sive de nutrimentis vestrorum animalium, nullus a vobis decimas presumat exigere. Decernimus ergo ut nulli omnino hominum liceat prefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed illibata omnia et integra conserventur eorum pro quorum gubernatione et sustentatione concessa sunt, usibus omnimodis profutura, salva sedis apostolice auctoritate. Si qua igitur in futurum, ut supra, p. 327. Ego ADRIANUS, catholicæ ecclesiæ episcopus, S. Suivent les signatures des cardinaux. Datum Laterani, per manum Rolandi, sancte Romane ecclesie presbiteri cardinalis et cancellarii, XV kalendas junii, indictione V, Incarnationis dominice anno MCLVI; pontificatus vero domni Adriani pape IV, anno III.